REPUBLIKA SRBIJA

NARODNA SKUPŠTINA

Odbor za finansije, republički budžet

 i kontrolu trošenja javnih sredstava

11 Broj: 06-2/519-21

16. i 17. decembar 2021. godine

Beograd

**ZAPISNIK**

**56. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 16. i 17. DECEMBRA 2021. GODINE, U VRANjU**

Sednica je počela u 11,50 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Nikola Jolović, Olivera Pešić, Boban Birmančević (samo 17. decembra), Bratimir Vasiljević i Vojislav Vujić (samo 16. decembra).

Sednici su prisustvovali zamenici članova Odbora: Snežana Petrović (zamenik Ane Čarapić, člana Odbora) i Muamer Bačevac (zamenik Milorada Mijatovića, člana Odbora).

Sednici nisu prisustvovali članovi Odbora: Duško Tarbuk, Sonja Vlahović, Goran Kovačević, Vladimir Marinković, Dušan Bajatović, Ljiljana Kuzmanović Vujaković i Zoltan Pek, kao ni zamenici članova.

Sednici su prisustvovali i narodni poslanici: Nenad Krstić, Slaviša Bulatović, Milan Ilić i Nevenka Kostadinova.

 Sednici Odbora prisustvuju:

**Predstavnici Grada Vranja:**

dr Slobodan Milenković - gradonačelnik

Zorica Jović - zamenik gradonačelnika

Dejan Tričković - predsednik Skupštine grada

Jelena Stanković - sekretar Skupštine grada

Bojan Kostić - član Gradskog veća

Nenad Tasić - načelnik Odeljenja

Suzana Jovanović - šef budžeta

Tanja Anđelković - interni revizor

Dragana Dimitrijević, odeljenje budžeta

Stefan Nikolić, odeljenje budžeta

Goran Petrović - direktor JP „Novi dom“

**Predstavnici Državne revizorske institucije**:

dr Duško Pejović, predsednik

dr Bojana Mitrović, potpredsednik

Nevenka Bojanić, član Saveta

Ljiljana Dimitrijević, član Saveta

Danimir Vulinović, vrhovni državni revizor

Ivica Gavrilović, vrhovni državni revizor

Mirjana Gačević, ovlašćeni državni revizor

Iva Vasilić Miljić, načelnik Službe

**Predstavnici Ministarstva finansija:**

Danijela Vazura - državni sekretar

Saša Stevanović -državni sekretar

Ana Tešić - pomoćnik ministra

Darko Komnenić - pomoćnik ministra

Marko Gvero - direktor Uprave za trezor

Slobodan Erdeljan - direktor Uprave za duvan

Jelica Ćirović - pomoćnik direktora Uprave za duvan

Snežana Knežević - načelnik Odeljenja u Uprvi za duvan

Mirjana Radojević - načelnik Odeljenja u Upravi za duvan

**Predstavnici Transparentnost Srbije:**

Zlata Đorđević

Miloš Đorđević

**Predstavnici UNDP:**

Nenad Gršić

Ivica Stevanović

**kao i predstavnici organizacija civilnog društva iz Vranja.**

Na predlog predsednika, Odbor je jednoglasno (9 glasova za) usvojio sledeći

**D n e v n i r e d :**

1. Predstavljanje Izveštaja o reviziji konsolidovanih finansijskih izveštaja završnog računa budžeta Grada Vranje za 2018. godinu, i

- Izveštaja o reviziji finansijskih izveštaja Javnog preduzeća za grejanje i održavanje stambenih zgrada i poslovnih prostorija „Novi dom“ Vranje za 2018. godinu;

1. Davanje saglasnosti na Predlog finansijskog plana Državne revizorske institucije za 2022. godinu i projekcije za 2023. i 2024. godinu (broj 400-1507/21 od 29. oktobra 2021. godine);
2. Predstavljanje inicijativa za izmene i dopune propisa na osnovu nalaza i preporuka iz izveštaja o reviziji za 2020. godinu;
3. Predstavljanje rada Uprave za duvan.

Sednicu Odbora otvorila je dr Aleksandra Tomić, predsednik Odbora.

Gradonačelnik Grada Vranja istakao je veliki značaj revizorske kontrole koja se sprovodi u jedinicama lokalne samouprave; na osnovu preporuka Državne revozorske institucije u ovom gradu unapređeni su sistem finansijskog upravljanja i kontrole, kao i naplata poreskih prihoda; u toku je postupak evidentiranja imovine lokalne samouprave u skladu sa zakonom, a posebno je značajna digitalizacija poslovanja koja omogućava kontrolu preuzimanja novih obaveza na teret gradskog budžeta.

**1. tačka dnevnog reda**: Predstavljanje Izveštaja o reviziji konsolidovanih finansijskih izveštaja završnog računa budžeta Grada Vranja za 2018. godinu i Izveštaja o reviziji finansijskih izveštaja Javnog preduzeća za grejanje i održavanje stambenih zgrada i poslovnih prostorija „Novi dom“ Vranje za 2018. godinu

Predsednik Institucije je na samom početku izlaganja rekao da je završni račun budžeta Grada Vranja za 2018. godinu pripremljen u skladu sa Zakonom o budžetskom sistemu i drugim pratećim propisima. Naglasio je da Grad Vranje pripada grupi jedinica lokalne samouprave koje su, u skladu sa zakonom, zatražile dozvolu od DRI za angažovanje nezavisne eksterne revizije u cilju pribavljanja mišljenja revizora pre usvajanja završnog računa na sednici skupštine opštine/grada. Nakon sprovedene revizije, Državna revizorska institucija dala je mišljenje sa rezervom na Izveštaj o reviziji konsolidovanih finansijskih izveštaja završnog računa budžeta Grada Vranja za 2018. godinu  jer su konstatovane određene nepravilnosti u oblasti vođenja ekonomskih klasifikacija, nefinansijske i finansijske imovine, popisa imovine i obaveza i funkcionisanja sistema internih kontrola. Revidirani subjekti su već u samom postupku revizije preduzimali mere za otklanjanje utvrđenih nepravilnosti; u toku postupka revizije Grad Vranje je doneo 14 potrebnih pravilnika, a postupljeno je po svim preporukama DRI za otklanjanje nepravilnosti prvog i drugog prioriteta. Državna revizorska institucija ocenila je dostavljeni odazivni izveštaj revidiranog subjekta kao verodostojan i istinit.

Na finansijske izveštaje Javnog preduzeća za grejanje i održavanje stambenih zgrada i poslovnih prostorija „Novi dom“ Vranje za 2018. godinu DRI je dala, takođe, mišljenje sa rezervom; konstatovano je da su izveštaji pripremljeni u skladu sa zakonom i drugim propisima ali su utvrđene i nepravilnosti u oblastima finansijskog upravljanja i kontrole, evidentiranja stalne i obrtne imovine, kapitala, kratkoiročnih obaveza, prihoda i rashoda, na osnovu kojih je Državna revizorska institucija dala 24 preporuke za otklanjanje navedenih nedostataka, po kojima je postupljeno.

**2.tačka dnevnog reda:** Davanje saglasnosti na Predlog finansijskog plana Državne revizorske institucije za 2022. godinu i projekcije za 2023. i 2024. godinu

U skladu sa članom 51. stav 2. Zakona o Državnoj revizorskoj instituciji, razmatran je Predlog finansijskog plana Državne revizorske institucije za 2022. godinu i projekcije za 2023. i 2024. godinu koji je Savet Državne revizorske institucije dostavio nadležnom skupštinskom odboru na saglasnost.

U diskusiji povodom ovog dokumenta učestvovali su Veroljub Arsić i Aleksandra Tomić koji su govorili o položaju i ustavnom određenju Državne revizorske institucije i potrebi očuvanja njene nezavisnosti.

S obzirom na to da je Predlog finansijskog plana pripremljen je u skladu sa odredbama Zakona o budžetu za 2022. godinu, Odbor je jednoglasno (9 glasova za) doneo

ODLUKU

DAJE SE SAGLASNOST na Predlog finansijskog plana Državne revizorske institucije za 2022. godinu i projekcijama za 2023. i 2024. godinu (broj: 400-1507/21 od od 29. oktobra 2021. godine).

**3.tačka dnevnog reda:** Predstavljanje inicijativa za izmene i dopune propisa na osnovu nalaza i preporuka iz izveštaja o reviziji za 2020. godinu

Predsednik Institucije, u skladu sa zakonskim ovlašćenjima utvrđenim u članu 5. tačka 8) Zakona o državnoj revizorskoj instituciji, obrazložio je preporuke Saveta DRI za donošenje, izmene i dopune propisa u 2021. godini, na osnovu nalaza utvrđenih u izveštajima o reviziji za 2020. godinu, sa uporednim pregledom datih preporuka za izmene i dopune propisa u 2020. godini i preporukama datim pre 2020. godine. Preporukama za donošenje, izmene i dopune propisa u 2021. godini obuhvaćeni su zakoni, uredbe, pravilnici i određeni podzakonski akti, a tretirana su pitanja koja nisu uređena postojećim propisima, kao i neusaglašenost odredbi različitih zakona ili neusaglašenost odredbi unutar istog zakona, odnosno neusaglašenost podzakonskih propisa sa propisima više pravne snage i drugim podzakonskim propisima. Preporukama DRI preciziraju se, upotpunjuju ili usaglašavaju pojedene odredbe u navedenim propisima. Preporuke za izmene i dopune propisa sadržane su i u posebnim izveštajima o reviziji, u obliku skretanja pažnje na potrebu izmene i dopune određenog propisa. Konstatovano je da su Vlada i Narodna skupština, u domenu svojih nadležnosti, postupile po najvećem broju preporuka DRI za donošenje, odnosno izmene i dopune propisa iz prethodnih godina.

U diskusiji povodom preporuka DRI za donošenje, izmene i dopune propisa učestvovali su: Zoran Bojanić, Vojislav Vujić, Veroljub Arsić i Aleksandra Tomić, koji su sa predsednikom Institucije Duškom Pejovićem i državnim sekretarom Sašom Stevanovićem razgovarali o potrebi ujednačavanja propisa kojima su regulisane plate i naknade troškova u javnom sektoru, pre svega dnevnice za službena putovanja u zemlji i inostranstvu, kao i o potrebi preispitivanja kriterijuma za raspodelu transfernih sredstava jedinicama lokalne samouprave.

Prvi dan rada završen je 15,10 časova

DRUGI DAN RADA – NASTAVAK SEDNICE - 17. decembar

**4.tačka dnevnog reda:** Predstavljanje rada Uprave za duvan.

U nastavku sednice, Slobodan Erdeljan, direktor Uprave za duvan i Jelica Ćirković, pomoćnik direktora, predstavili su rezultate rada Uprave za duvan, kao i dalje razvojne ciljeve u smislu modernizacije i automatizacije poslovnih procesa.

Drugog dana rada sednica je počela u 9,30 časova i trajala je do 10 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić